b'\n_START_ARTICLE_\nLauri Kaukamaa\n_START_PARAGRAPH_\nLauri Iivari Kaukamaa (22. elokuuta 1907 Pori \xe2\x80\x93 20. huhtikuuta 1990 Helsinki) oli suomalainen filosofian tohtori, kouluneuvos ja kokoomuksen kansanedustaja._NEWLINE_Kaukamaan vanhemmat olivat ajuri Karl Jooseppi Munter ja Emma Sofia Renfors. H\xc3\xa4n p\xc3\xa4\xc3\xa4si ylioppilaaksi 1927 ja valmistui filosofian kandidaatiksi 1931, lisensiaatiksi 1941 ja tohtoriksi 1943._NEWLINE_Kaukamaa toimi Helsingin suomalaisen lyseon vt. lehtorina 1934\xe2\x80\x931935, Suomalaisen normaalilyseon vt. lehtorina 1935\xe2\x80\x931936 ja Porin lyseon historian ja yhteiskuntaopin vanhempana lehtorina 1936\xe2\x80\x931955. H\xc3\xa4n oli kouluhallituksen kouluneuvoksena 1955\xe2\x80\x931970 ja kouluhallituksen oppikouluosaston osastop\xc3\xa4\xc3\xa4llikk\xc3\xb6n\xc3\xa4 1959\xe2\x80\x931969. Kaukamaa oli my\xc3\xb6s osastorehtorina ja lehtorina valtion sis\xc3\xa4oppilaitoksen kurssilla vuonna 1945._NEWLINE_Kaukamaa oli kansanedustajana 1948\xe2\x80\x931951 edustaen Turun l\xc3\xa4\xc3\xa4nin pohjoista vaalipiiri\xc3\xa4. H\xc3\xa4n oli Porin kaupunginvaltuuston ja kaupunginhallituksen j\xc3\xa4senen\xc3\xa4. Kaukamaa kuului j\xc3\xa4senen\xc3\xa4 my\xc3\xb6s muun muassa Yleisradion ohjelmaneuvostoon, ylioppilastutkintolautakuntaan ja Suomen oppikoulujen opettajaneuvostoon.'